Ludvig Christensen
Ludvig Christensen, 1878-1956, dansk politiker og fagforeningsmand. Christensen havde betydelige poster i fagbevægelsen og Socialdemokratiet; bl.a. var han formand for partiets 12. kreds på Nørrebro og kasserer i Formerforbundet. Han var medlem af Københavns Borgerrepræsentation 1918-35, hvorefter statsminister Stauning gjorde ham til socialminister, en post, han beklædte frem til 1940. Som minister gennemførte Christensen bl.a Lærlingeloven i 1937 og den skelsættende Ferielov i 1938. Han var medlem af Landstinget 1925-39 og herefter af Folketinget indtil 1945.